
	Παρουσίαση παιδικού βιβλίου

«Ο Ρήγας το μικρό πράσινο λεμόνι»
της Ήβης Μάκη Σάββα-Πιερέττη

στο Σπίτι της Κύπρου

Την Πέμπτη 9 Ιουνίου 2022, το Σπίτι της Κύπρου, η Ένωση Κυπρίων Ελλάδος (Ε.Κ.Ε.) και οι εκδόσεις “Το Κάστρος” διοργάνωσαν την παρουσίαση του βραβευμένου παιδικού βιβλίου της Ήβης Μάκη Σάββα-Πιερέττη, «Ο Ρήγας το μικρό πράσινο λεμόνι», σε εικονογράφηση Δήμητρας Πέππα.
Το βιβλίο είναι ένα βιωματικό, πολυεπίπεδο παραμύθι. Μέσα από το περιπετειώδες ταξίδι του Ρήγα, ενός μικρού πράσινου λεμονιού, αναδεικνύεται η δύναμη, της αγάπης, του θάρρους, της ελπίδας και της υπομονής που είναι βασική προϋπόθεση για την επίτευξη ενός στόχου.

Χαιρετισμό απηύθυνε ο κ. Χρυσόστομος Αγαθοκλέους, μέλος Δ.Σ. Ε.Κ.Ε. και μέλος Φιλολογικού Συλλόγου «Παρνασσός».
Για το βιβλίο και το έργο της συγγραφέως μίλησαν, η φιλόλογος, κ. Ελένη Κωνσταντίνου και η ποιήτρια, λογοτέχνης, κ. Σταυρούλα Δεκούλου.
Η νηπιαγωγός κ. Έλλη Γεωργοπούλου διάβασε αποσπάσματα από το βιβλίο. 
Την εκδήλωση πλαισίωσαν μουσικά, η  νηπιαγωγός, Λυδία Συλλούρη, τραγούδι και ο Παναγιώτης Σχοινάς, πιάνο.
Η παρουσίαση ολοκληρώθηκε με την αντιφώνηση της συγγραφέως.
-----------------------------------------------------------
Η Ήβη Μάκη Σάββα-Πιερέττη γεννήθηκε στη Λάπηθο της Κερύνειας Κύπρου. Είναι παντρεμένη, έχει δύο γιους και τέσσερα εγγόνια. Πτυχιούχος οδοντοτεχνήτρια από τη Σχολή Παστέρ Θεσσαλονίκης με μεταπτυχιακό στο Λιχτενστάιν, με  σπουδές στην Πληροφορική και στη Δημιουργική Γραφή. Τα τελευταία 10 χρόνια ασχολείται συστηματικά με την έρευνα, τη συγγραφή παραμυθιών καθώς και με την ιστορική ποίηση. Συμμετέχει σε συνδέσμους και φορείς με σημαντική κοινωνική δράση. Είναι μέλος της Ένωσης Κυπρίων Ελλάδος Ε.Κ.Ε., μέλος του Ελληνικού Πολιτιστικού Ομίλου Κυπρίων Ελλάδος Ε.Π.Ο.Κ. και πρώην μέλος της Επιτροπής Γονέων Κοινωνικής Συμπαράστασης του 40ού Συστήματος Προσκόπων Λυκαβητού-Αθήνας (1992-2001). Με το παραμύθι «Ο Ρήγας το μικρό πράσινο λεμόνι» απέσπασε το Γ΄ Βραβείο στον 8ο Παγκόσμιο Λογοτεχνικό Διαγωνισμό Παραμυθιού 2017 του Ε.Π.Ο.Κ. με θέμα, «Η αγάπη σε όλες τις μορφές της». Είναι το πρώτο της παραμύθι το οποίο κυκλοφορεί από τις εκδόσεις «Το Κάστρος». Το βιβλίο έχει εγκριθεί από το Υπουργείο Παιδείας της Κύπρου για τις βιβλιοθήκες όλων των τάξεων της Πρωτοβάθμιας Εκπαίδευσης ως εκπαιδευτικό υλικό καθώς επίσης είχε συμπεριληφθεί και στη βραχεία λίστα των Κρατικών Βραβείων λογοτεχνίας για μικρά παιδιά 2020 του Υπουργείου Παιδείας, Πολιτισμού, Αθλητισμού και Νεολαίας Κύπρου. Υπό έκδοση βρίσκεται και το υπόλοιπο βραβευμένο έργο της.

Σύνδεσμος παρακολούθησης εκδήλωσης:

https://diavlos.grnet.gr/room/1607?eventid=12166

